Toni al à fat di garzon vie pal astât. E jere une buteghe di drogherie e salums. Ce tant che al à netât ducj chei vâs di pomidoro; ce tant che al à scovât e ce tant che al à remenât casselis e sacs, bidons e butiliis e dados de Végé…
A lavôr finît il paron, siôr Carli, i da la paie meretade e lui, ce ti fasial? Al va a spindile tai gjornalins. E vie cul Monello, l’Intrepido, il Piccolo Sceriffo e ducj chei stranis personaçs… Tiramolla, Geppo, Tex, Junior l’eroe dell’universo cu la sô manteline a ûs chê di Nembo Kid…
Sô mari i dîs di dut.
“Tu provarâs a straçâ… tu vedaralis, tu vedaralis cuant che no saran plui…”
So pari al riduce… al fume un spagnolet e al scrîf tal so diari. Al è un dai pôcs in paîs che al ame regijstrâ i aveniments.
Po Toni si intive intun strani gjornalin. Une aventure di chês dai merecans. A son dai sienciâts che a àn inventât un argagn par deventâ piçui piçui, plui piçui ancjemò de storie di Isaac Asimov dal viaç sul sotmarin intes venis di une persone malade…
Cheste volte i sienciâts a àn fat une micronavicele e a son deventâts cussì piçui tant di esplorâ i atomos e i eletrons. Intune vignete un sienciât al fâs: “Forme di vita su un elettrone… incredibile!”
L’eletron–planet si clame Zepon. Ma purtrop a son a stâ dai aliens triscj che a profitin de spedizion dai umans par creâ l’efiet inviers, deventâ grancj e… concuistâ la Tiere! A son ducj verts e cu lis antenis… a àn un cjâf cui voi grancj, a ûs lis furmiis o lis moscjis.
Toni al è dut interessât e al rive a la fin de storie.
Po al va li di so mari che, come al solit, i à preparât di merinde: pan e cjocolate. Chê cjocolate a taulute dure cul simbul di une corone par ogni cuadrut.
Ma… nol cjate plui so mari… Toni al viôt un strani personaç che al sgarfe in cusine… alt come un om, dut vert, cul cjâf grant e lis antenis!
di Checo Tam
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn